Juutalaisten maailmankongressi (WJC) kritisoi Gazaan pyrkinyttä Anna Kontulaa (vas).

Kansanedustaja Anna Kontula (vas) otettiin maanantaina kiinni Israelissa. Eriika Ahopelto

Kontula otettiin maanantaina kiinni Israelissa, kun hän yritti tunkeutua kansainvälisen aktivistiryhmän kanssa Gazaan, ja järjestää siellä protestin.

Kontulan mukaan hän halusi kiinnittää huomion Gazan tilanteeseen ja Suomen asekauppaan israelilaisyhtiöiden kanssa.

– Asekaupoillaan Suomi tukee toimijoita, jotka hyötyvät Israelin miehityksen ja sotatoimien jatkumisesta. Ostamalla asejärjestelmiä Israelista Suomi pääsee myös itse hyötymään tästä miehitetyillä alueilla tehdystä aseteknologisesta kehittelystä, Kontula sanoi tiedotteessa.

Kontulan toiminta on pantu merkille Suomessa ja Suomen rajojen ulkopuolella.

– Kritisoimalla ainoastaan Israelin saartoa Gazasta, ja olemalla kohdistamatta mitään kritiikkiä tai toimenpiteitä Egyptin vastaavaan saartoon, on kyseinen kansanedustaja International Holocaust Remembrance Associationin (IHRA) määritelmän mukaan melko todennäköisesti syyllistynyt antisemitismiin, Helsingin juutalainen seurakunta kirjoitti Facebookissa maanantaina.

Juutalaisten kattojärjestö jyrähti

Juutalaisten maailmankongressi (WJC) ilmoitti tiistaina olevansa ”äärimmäisen järkyttynyt” ja ”syvästi huolissaan” Kontulan lausunnoista ja yrityksestä ottaa laki omiin käsiinsä Israelissa.

Kongressin mukaan Israelia, kuten mitä tahansa muutakin maata, saa kritisoida, mutta kaksoisstandardien asettaminen vain Israelille on juutalaisvastaisuutta, antisemitismiä.

– Tämä ei ole vain maailman juutalaisyhteisöjen kanta; se on yksi perustavanlaatuisista esimerkeistä Kansainvälisen holokaustin muistamisliiton määritelmästä antisemitismille, jonka myös Euroopan parlamentti on hyväksynyt.

Kongressi vaatii Kontulalta välitöntä anteeksipyyntöä, ja toivoo, että Suomen hallitus varmistaa, että Kontula saa asianmukaiset moitteet ja nuhtelut.

Kontula ei aio pyytää anteeksi

Kontulan mukaan WJC ei ole ollut häneen ainakaan toistaiseksi missään yhteydessä.

– WJC ei ole ollut minuun missään yhteydessä, joten oletan, että heidän lausuntonsa on tarkoitettu enemmän yleiseksi keskustelupuheenvuoroksi kuin viestiksi minulle, Kontula viestittää Iltalehdelle.

– Noin yleisesti, mielestäni WJC:n olisi syytä tutkiskella tarkoin sydäntään: antisemitismi on vakava asia, eikä ole viisasta inflatoida sitä tällaisella syytöksellä, jonka perusteettomuus on kaikille asiaan perehtyneille ilmeinen (todennäköisesti myös WJC:lle itselleen), ja jonka funktio on lähinnä Israelin asekauppamarkkinoiden suojaaminen.

Eli et aio pyytää anteeksi keneltäkään?

– En ole pyytämässä anteeksi WJC:ltä. Minusta olisi pikemminkin soveliasta, että he pyytäisivät anteeksi minulta.

Kontula on toiminut kansanedustajana vuodesta 2011. Koulutukseltaan hän on yhteiskuntatieteiden tohtori.

Tutkijana profiloitunut Kontula toimii tällä vaalikaudella eduskunnan työelämä- ja tasa-arvovaliokunnan puheenjohtajana ja perustuslakivaliokunnan jäsenenä.